Skatteministeriet J.nr. 14-3647981  
Udkast 12. august 2014

Bekendtgørelse om ændring af bekendtgørelse om dokumentation for energiindholdet i den forbrugte mængde af biogas og om godtgørelse af afgiften på andre klimagasser end CO2

**§ 1**

I bekendtgørelse nr. 1462 af 15. december 2010 om dokumentation for energiindholdet i den forbrugte mængde af biogas og om godtgørelse af afgiften på andre klimagasser end CO2, som ændret ved bekendtgørelse nr. 753 af 24. juni 2011, foretages følgende ændringer:

**1.** Bekendtgørelsens *titel* affattes således:

**”Bekendtgørelse om dokumentation for energiindholdet i den forbrugte mængde af biogas, hvoraf der skal betales afgift efter lov om kuldioxidafgift af visse energiprodukter, og om godtgørelse af afgiften på andre klimagasser end CO2”.**

**2.** I *indledningen* ændres ”jf. lovbekendtgørelse nr. 889 af 17. august 2006, som ændret ved lov nr. 722 af 25. juni 2010” til: ”jf. lovbekendtgørelse nr. 321 af 4. april 2011, som ændret ved lov nr. 555 af 2. juni 2014”

**3.** *§ 1* affattes således:

”**§ 1.** Virksomheder, som forbruger biogas, der anvendes som motorbrændstof i stationære stempelmotoranlæg med en indfyret effekt på over 1.000 kW, skal dokumentere energiindholdet i gassen enten på basis af en måling af den forbrugte mængde af biogas og brændværdien i biogassen (metode 1) eller via en omregning af den producerede elektricitet fra stempelmotoren til det indfyrede energiindhold (metode 2), jf. dog stk. 2 og 3.

*Stk. 2.* For leverancer, som udelukkende består af biogas, til virksomheden til forbrænding i stempelmotoren, jf. stk. 1, dokumenteres energiindholdet i biogassen på grundlag af fakturaer vedrørende gasleverancerne.

*Stk. 3.* Virksomheder, som leverer biogas, og som anvender biogas til forbrænding i stempelmotoren, jf. stk. 1, skal dokumentere energiindholdet i biogassen til stempelmotoren på basis af en måling af mængden af gas og brændværdien i gassen.”

**4.** *§ 2, stk. 2,* affattes således:

”*Stk. 2.* Der skal anvendes typegodkendte gasmålere, som opfylder kravene i bekendtgørelse nr. 436 af 16. maj 2006 om ikrafttræden af EF-direktiv om måleinstrumenter (MID) og om udpegning af notificerede organer, eller gasmålere, der giver tilsvarende sikkerhed med hensyn til målingens nøjagtighed. Gassens indhold af metan måles således, at det opgjorte energiindhold opgøres med en nøjagtighed, hvorefter afvigelsen ikke overstiger plus minus en pct.”

**5.** *§ 2, stk. 4,* affattes således:

”*Stk. 4.* Virksomhedens regnskab skal indeholde en beskrivelse af den anvendte målemetode, der danner grundlag for opgørelsen. Told- og skatteforvaltningen kan forlange, at et laboratorium, som er akkrediteret til at foretage sådanne målinger, eller en anden virksomhed, som har de samme kompetencer, bekræfter, at den anvendte metode, herunder kvalitetssikringen m.m., opfylder de krav, der stilles i stk. 1 og 2. Udgiften hertil afholdes af virksomheden.”

**6.** I *§ 2* indsættes som *stk. 6*:

”*Stk. 6.* Reglerne i stk. 2, 4 og 5 finder tilsvarende anvendelse ved måling af mængden af biogassen til stempelmotoren og brændværdien i gassen efter § 1, stk. 3.”

**7.** I *§ 4* indsættes som *stk. 4*:

”*Stk. 4.* Reglerne i stk. 1-3 finder tilsvarende anvendelse ved måling af mængden af biogassen til stempelmotoren og brændværdien i gassen efter § 1, stk. 3.”

**§ 2**

Bekendtgørelsen træder i kraft den 1. januar 2015.

*Skatteministeriet, den [ ] 2014*

Morten Østergaard

/Lene Skov Henningsen